CELEX: 32020D0722
Language: el
Date: 2020-05-19 00:00:00
Title: Απόφαση (ΕΕ) 2020/722 του Συμβουλίου της 19ης Μαΐου 2020 σχετικά με τη θέση που πρέπει να ληφθεί, εξ ονόματος της Ένωσης, στην επιτροπή ελέγχου των πλοίων από το κράτος του λιμένα του μνημονίου συνεννόησης του Παρισιού για τον έλεγχο των πλοίων από το κράτος του λιμένα, κατά τη διάρκεια της περιόδου 2020-2024

2.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 171/4
               
            
         ΑΠΟΦΑΣΗ (ΕΕ) 2020/722 ΤΟΥ ΣΥΜΒΟΥΛΙΟΥ
         της 19ης Μαΐου 2020
         σχετικά με τη θέση που πρέπει να ληφθεί, εξ ονόματος της Ένωσης, στην επιτροπή ελέγχου των πλοίων από το κράτος του λιμένα του μνημονίου συνεννόησης του Παρισιού για τον έλεγχο των πλοίων από το κράτος του λιμένα, κατά τη διάρκεια της περιόδου 2020-2024
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το νομικό καθεστώς της Ένωσης σχετικά με τον έλεγχο των πλοίων από το κράτος του λιμένα καθορίζεται στην οδηγία 2009/16/ΕΚ του Ευρωπαϊκού Κοινοβουλίου και του Συμβουλίου (1), με την οποία αναδιατυπώθηκε και ενισχύθηκε η προηγούμενη νομοθεσία της Ένωσης, η οποία ίσχυε για τον εν λόγω τομέα από το 1995. Το νομικό καθεστώς της Ένωσης σχετικά με τον έλεγχο των πλοίων από το κράτος του λιμένα βασίζεται στο μνημόνιο συνεννόησης του Παρισιού για τον έλεγχο των πλοίων από το κράτος του λιμένα (το «ΜΣ του Παρισιού»), το οποίο υπογράφηκε στο Παρίσι στις 26 Ιανουαρίου 1982.
                  
               
                     (2)
                  
                  
                     Όσον αφορά τα κράτη μέλη της Ένωσης, η οδηγία 2009/16/ΕΚ εντάσσει ουσιαστικά στο πεδίο εφαρμογής του δικαίου της Ένωσης τις διαδικασίες, τα εργαλεία και τις δραστηριότητες του ΜΣ του Παρισιού. Δυνάμει της οδηγίας αυτής, ορισμένες αποφάσεις που λαμβάνονται από την επιτροπή ελέγχου των πλοίων από το κράτος του λιμένα που θεσπίστηκε δυνάμει του κεφαλαίου 7 του ΜΣ του Παρισιού («PSCC») καθίστανται δεσμευτικές για τα κράτη μέλη της Ένωσης.
                  
               
                     (3)
                  
                  
                     Η PSCC συνέρχεται σε ετήσια βάση. Κατά τη διάρκεια των εργασιών της, αποφασίζει σχετικά με ορισμένα θέματα που παράγουν έννομα αποτελέσματα.
                  
               
                     (4)
                  
                  
                     Δυνάμει του άρθρου 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ), η θέση που πρέπει να ληφθεί, εξ ονόματος της Ένωσης, σε όργανο που έχει συσταθεί από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, πρέπει να καθορίζεται με απόφαση του Συμβουλίου, μετά από πρόταση της Επιτροπής.
                  
               
                     (5)
                  
                  
                     Ο εσωτερικός κανονισμός λειτουργίας του ΜΣ του Παρισιού καθιστά δύσκολο τον έγκαιρο καθορισμό της θέσης που πρέπει να ληφθεί εξ ονόματος της Ένωσης σύμφωνα με το άρθρο 218 παράγραφος 9 της ΣΛΕΕ για κάθε ετήσια συνεδρίαση της PSCC. Ενδείκνυται συνεπώς να καθορίζεται η εν λόγω θέση σε πολυετή βάση, να περιλαμβάνει δε κατευθυντήριες γραμμές και προσανατολισμούς, καθώς και ένα πλαίσιο για τις εξειδικεύσεις της σε ετήσια βάση. Επιπλέον, τα θέματα συζήτησης κατά τις ετήσιες συνεδριάσεις της PSCC αφορούν στην πλειονότητά τους ζητήματα ελέγχου των πλοίων από το κράτος του λιμένα, τα οποία καλύπτονται εν γένει από ενιαία νομική πράξη της Ένωσης, ήτοι την οδηγία 2009/16/ΕΚ. Λαμβανομένων υπόψη των ειδικών συνθηκών που ισχύουν στην περίπτωση του ΜΣ του Παρισιού, είναι επομένως δυνατόν να θεσπίζεται γενική θέση που πρέπει να ληφθεί εξ ονόματος της Ένωσης για αρκετές συνεδριάσεις της PSCC.
                  
               
                     (6)
                  
                  
                     Η Ένωση δεν αποτελεί συμβαλλόμενο μέρος του ΜΣ του Παρισιού. Το Συμβούλιο πρέπει, επομένως, να εξουσιοδοτήσει τα κράτη μέλη να ενεργήσουν σύμφωνα με τη θέση που πρέπει να ληφθεί εξ ονόματος της Ένωσης και να εκφράσουν τη συναίνεσή τους να δεσμεύονται από τις αποφάσεις που λαμβάνονται από την PSCC.
                  
               
                     (7)
                  
                  
                     Οι συζητήσεις τεχνικού χαρακτήρα και η συνεργασία με τρίτες χώρες μέλη του ΜΣ του Παρισιού στο πλαίσιο της PSCC έχουν εξαιρετική σημασία για τη διασφάλιση της αποτελεσματικότητας και της ομαλής λειτουργίας του ΜΣ του Παρισιού.
                  
               
                     (8)
                  
                  
                     Η παρούσα απόφαση θα πρέπει να καλύπτει την περίοδο από το 2020 ως το 2024,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης κατά τις ετήσιες συνεδριάσεις της επιτροπής ελέγχου των πλοίων από το κράτος του λιμένα («PSCC») του μνημονίου συνεννόησης του Παρισιού για τον έλεγχο των πλοίων από το κράτος του λιμένα (το «ΜΣ του Παρισιού»), κατά τη διάρκεια της περιόδου 2020-2024, όταν η PSCC καλείται να εγκρίνει αποφάσεις που παράγουν έννομα αποτελέσματα, είναι σύμφωνη με τις κατευθυντήριες γραμμές και προσανατολισμούς σχετικά με τη θέση που πρέπει να ληφθεί, εξ ονόματος της Ένωσης στο πλαίσιο της PSCC (2).
         
         
            Άρθρο 2
            Οι σε ετήσια βάση εξειδικεύσεις της θέσης που πρέπει να ληφθεί εξ ονόματος της Ένωσης κατά τις ετήσιες συνεδριάσεις της PSCC του ΜΣ του Παρισιού, κατά τη διάρκεια της περιόδου 2020-2024, θεσπίζεται σύμφωνα με τους διαδικαστικούς κανόνες που διέπουν τις ετήσιες εξειδικεύσεις της θέσης που πρέπει να ληφθεί εξ ονόματος της Ένωσης στο πλαίσιο της PSCC (3).
         
         
            Άρθρο 3
            Τα κράτη μέλη που δεσμεύονται από το ΜΣ του Παρισιού, ενεργώντας από κοινού προς το συμφέρον της Ένωσης, ενεργούν σύμφωνα με τη θέση που πρέπει να ληφθεί εξ ονόματος της Ένωσης κατά τα οριζόμενα στα άρθρα 1 και 2.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
            Λήγει στις 31 Δεκεμβρίου 2024.
         
         
            Βρυξέλλες, 19 Μαΐου 2020.
            
               
                  Για το Συμβούλιο
               
               
                  Ο Πρόεδρος
               
               G. GRLIĆ RADMAN
            
         
         
            (1)  Οδηγία 2009/16/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τον έλεγχο των πλοίων από το κράτος λιμένα (ΕΕ L 131 της 28.5.2009, σ. 57).
         
            (2)  Βλ. έγγραφο ST 7465/20, σημείο Ι, στον ιστότοπο http://register.consilium.europa.eu.
         
            (3)  Βλ. έγγραφο ST 7465/20, σημείο ΙΙ, στον ιστότοπο http://register.consilium.europa.eu.